## La Generalitat rep en 2025 el doble de sol·licituds per a les ajudes destinades a la millora de la gestió i servicis de les àrees industrials

*** Indústria rep 50 peticions, que suposen un import de més de 880.000 euros, i una inversió d’1,3 milions d’euros
* El 84 % de les sol·licituds corresponen a entitats de gestió i modernització, i un 16 %, a associacions empresarials
* Les ajudes cobriran entre el 50 % i el 100 % dels costos elegibles fins a un màxim de 50.000 euros**

El director general d’Indústria, Manuel Rosalén, ha informat que, en 2025, s’han duplicat les sol·licituds rebudes per part d’entitats de gestió i modernització (EGM) i associacions empresarials per a rebre les ajudes del Consell per a millorar la gestió i els servicis de les àrees industrials.

Així, ha detallat que, enguany, la Conselleria d’Innovació, Indústria, Comerç i Turisme que dirigix Marián Cano, ha rebut un total de 50 peticions, enfront de les 25 de l’exercici 2024. Del total de sol·licituds, 30 pertanyen a la província de València, 10 a la de Castelló i les altres 10 a la província d’Alacant. L’import total de les actuacions sol·licitades supera els 880.000 euros i suposen una inversió d’1,3 milions d’euros.

De les peticions rebudes, un 84 % corresponen a entitats de gestió i modernització (EGM), mentres que el 16 % restant l’han presentat associacions empresarials.

Rosalén ha subratllat que estes dades, juntament amb el notable increment de sol·licituds, “reflectixen l’interés i el compromís de les EGM per continuar impulsant i modernitzant els parcs empresarials de la Comunitat Valenciana”.

Així mateix, ha valorat de manera positiva esta tendència, que consolida el paper de les EGM “com a figura clau en la transformació i millora de la gestió i competitivitat de les àrees industrials”.

Cal recordar que les ajudes del Consell destinades a la millora de la gestió i els servicis de les àrees industrials compten, en 2025, amb un pressupost de 500.000 euros, més del doble de l’import destinat en 2024, que va ser de 247.144 euros.

Estes subvencions s’emmarquen en l’Estratègia de reindustrialització de la Comunitat Valenciana 2024-2028, que preveu disposar de més i millor sòl industrial, per a la qual cosa cal donar suport a la millora en la gestió de les infraestructures i servicis de les àrees industrials.

**Actuacions subvencionables i quantia**

A través de les ajudes se subvencionaran diferents actuacions, segons la classe d’entitat gestora, relacionades amb la constitució d’EGM, gestió avançada de les àrees industrials, mobilitat sostenible, eficiència energètica, economia circular, emergències i seguretat industrial.

En matèria d’emergències, s’incorpora, per primera vegada, la implementació en l’àrea industrial de sistemes de vigilància i control d’accessos, la realització de simulacres i la creació del coordinador de la gestió de les emergències, amb l’objectiu de reforçar la capacitat de resposta dels parcs empresarials davant de situacions de risc.

Algunes altres novetats destacables són la creació d’un canal de denúncies i males pràctiques en la gestió de l’àrea industrial, d’un portal de transparència i participació de les empreses i l’ús de programari específic per a la gestió.

En totes estes actuacions, la quantia de les ajudes oscil·larà entre el 50 % i el 100 % dels costos elegibles, amb un import màxim de 50.000 euros, enfront dels 30.000 euros de 2024.

Fecha: 16/05/2025